b'\n_START_ARTICLE_\nCampanya Unit\xc3\xa0ria per l\'Autodeterminaci\xc3\xb3\n_START_PARAGRAPH_\nLa Campanya Unit\xc3\xa0ria per l\'Autodeterminaci\xc3\xb3 (CUA) fou una plataforma pol\xc3\xadtica de l\'Esquerra Independentista catalana creada el novembre del 2005, per tal de coordinar arreu dels Pa\xc3\xafsos Catalans una resposta contr\xc3\xa0ria al processos de reforma estatut\xc3\xa0ria iniciats a Catalunya, a l\'Arag\xc3\xb3, a les Illes Balears i al Pa\xc3\xads Valenci\xc3\xa0. L\'objectiu de la CUA era evidenciar el frac\xc3\xa0s de l\'"Estat de les autonomies" i reivindicar el dret a l\'autodeterminaci\xc3\xb3 pel poble catal\xc3\xa0. Al Principat, es dissolgu\xc3\xa9 dins la Campanya Diguem No en el moment de la seva constituci\xc3\xb3 l\'any 2006. Nogensmenys, va mantenir-se en peu a la resta del territori afectat per les reformes, per fer front als respectius estatuts d\'autonomia._NEWLINE_Els actes m\xc3\xa9s rellevants de la CUA es duren a terme l\'11 de febrer amb una manifestaci\xc3\xb3 a Barcelona (19h. Pl. Universitat) sota el lema "Som una naci\xc3\xb3: autodeterminaci\xc3\xb3!", el 25 de febrer amb una cadena humana que encercl\xc3\xa0 la Delegaci\xc3\xb3 del Govern espanyol a Catalunya situada a Barcelona (12h, Pla de Palau), el 27 de mar\xc3\xa7 amb una concentraci\xc3\xb3 davant les Corts Valencianes (18h) com a protesta per l\'aprovaci\xc3\xb3 del text estatutari valenci\xc3\xa0, l\'1 d\'abril amb una concentraci\xc3\xb3 davant dels ajuntaments dels municipis dels Pa\xc3\xafsos Catalans sota administraci\xc3\xb3 espanyola, el 23 d\'abril amb una manifestaci\xc3\xb3 a Barcelona (12h, Pl. Universitat), i a les 18:30h del 25 d\'abril amb concentracions davant de les seus del PP i/o PSOE de cada municipi dels Pa\xc3\xafsos Catalans sota administraci\xc3\xb3 espanyola, en protesta pel sistema antidemocr\xc3\xa0tic de reforma de l\'Estatut valenci\xc3\xa0.'